מנחם ציוני (ראש מועצה)

מנחם ציוני (ט' בניסן ה'תש"ב, 27 במרץ 1942 - י"ז בכסלו ה'תשל"ג, 23 בנובמבר 1972) היה ראש המועצה המקומית אור עקיבא בין השנים 1969–1970.

ביוגרפיה
נולד בפתח תקווה לעטל יהודית ויעקב ציוני, בנו של הרב ניסן בן-ציון אב בית דין הרבני בחיפה. גדל בתל אביב, שם היה אביו ראש סניף של המזרחי. למד בבית-הספר היסודי ביל"ו בתל אביב. בשנות התיכון למד בישיבה החקלאית בכפר הרא"ה ובבית הספר מקווה ישראל. כבר מגיל צעיר היה פעיל בארגוני הנוער של הפועל המזרחי.

התגייס לצה"ל בשנת 1960. לאחר שירותו הצבאי החל ללמוד ביולוגיה באוניברסיטת בר-אילן. במקביל, המשיך בפעילות במוסדות הפועל המזרחי, ונבחר לציר בוועידת המפלגה. התמנה למנהל מחלקת החינוך והתרבות במועצה המקומית אור עקיבא. בתקופתו הונהג באור עקיבא יום לימודים ארוך, הוקמו שני בתי ספר תיכוניים מקצועיים ומוסד לשיקום נוער, הוקם מגרש כדורגל ועוד, והמועצה זכתה בפרס חינוך במחוז חיפה.

בבחירות לרשויות המקומיות בשנת 1969 התמודד למועצה המקומית מטעם "רשימה מקומית למען אור עקיבא". רשימתו זכתה במירב הקולות ובארבעה מנדטים במליאת המועצה. המליאה בחרה בציוני לתפקיד ראש המועצה ב-4 בדצמבר 1969, ברוטציה עם נציג המערך צבי סנדר שנבחר לסגן ראש המועצה, כאשר הוחלט כי לאחר שנתיים הם יתחלפו ביניהם.

נפטר במהלך שירות מילואים ב-23 בנובמבר 1972 (י"ז בכסלו ה'תשל"ג). נטמן בבית הקברות הצבאי קריית שאול.

על שמו נקרא רחוב באור עקיבא.

קישורים חיצוניים
 
 .

הערות שוליים

חללי צה"ל
בוגרי בית הספר ביל"ו (תל אביב)
בוגרי בית הספר החקלאי מקוה ישראל
בוגרי אוניברסיטת בר-אילן
אישים הקבורים בבית הקברות הצבאי קריית שאול
ראשי עיריית אור עקיבא
ישראלים שנולדו ב-1942
ישראלים שנפטרו ב-1972